Սպիտակ տունը ջերմ ընդունելություն էր կազմակերպել Հնդկաստանի վարչապետի պատվին
Նախագահ Դոնալդ Թրամփն ու Հնդկաստանի վարչապետ Նարենդրա Մոդին քննարկել են անվտանգության և առևտրային հարաբերություններին վերաբերվող հարցեր՝ համաձայնվելով համագործակցել այս ոլորտներում:
Հնդկաստանի վարչապետ Նարենդրա Մոդին իր բանակցություններն ԱՄՆ-ի նախագահ Դոնալդ Թրամփի հետ որակել է «չափազանց հաջող և պտղաբեր»: Հնդկաստանի վարչապետը հյուրընկալվել էր Սպիտակ տանը: Քննարկման առաջնային թեմաներից էին անվտանգության հետ կապված հարցերը: Վարչապետ Մոդին հայտարարել է, որ երկու երկրներն ուժեղացնում են համագործակցությունը, ներառյալ հատուկ ծառայությունների միջև համագործակցությունը տեղեկության փոխանակման ոլորտում: «Իմ և նախագահ Թրամփի հիմնական առաջնահերթություն է պաշտպանել մեր հասարակություններն ահաբեկչության նման գլոբալ մարտահրավերներից: Մեր նպատակն է ուժեղացնել համաշխարհային երկու ժողովրդավար երկրները՝ ԱՄՆ-ը և Հնդկաստանը»,- ասել է վարչապետ Մոդին: Թրամփի խոսքերով Հնդկաստանն ու ԱՄՆ-ը կարող են լավ օրինակ ծառայել այլ երկրների համար, թե ինչպես պետք է համագործակցել միասնական սպառնալիքի չեզոքացման համար: «Մենք կոչնչացնենք ծայրահեղ իսլամական ահաբեկչությունը»,- հայտարարել է նախագահ Թրամփը: Հնդկաստանը պատրաստվում է ԱՄՆ-ից գնել ամերիկյան հատուկ անօդաչու թռչող սարքեր հնդկական ռազմական նավատորմի համար: Ամերիկյան կողմը գոհունակություն է հայտնել այս համաձայնագրի կապակցությամբ: «Ոչ ոք բացի մեզանից այդքան լավ ռազմական սարքավորում չի արտադրում: Ուստի մենք ցանկանում ենք շնորհակալություն հայտնել»,- ասել է նախագահ Թրամփը: Չնայած այցը չէր համարվում պետական՝ այն բավականին հաջող է անցել երկրի առաջնորդների համար: Վարչապետ Մոդին առաջին օտարերկրյա առաջնորդն է, ում պատվին նախագահ Թրամփը ճաշկերույթ է կազմակերպել Սպիտակ տանը: